Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 278/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”SAMOBORSKA ČEŠNJOVKA / SAMOBORSKA ČEŠNOFKA”

EU-nro: PGI-HR-02790 – 23.7.2021

SAN ( ) SMM (X)

1. [SAN:n tai SMM:n] nimi tai nimet

”Samoborska češnjovka / Samoborska češnofka”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.2 Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

”Samoborska češnjovka / Samoborska češnofka” on savustettu ruokamakkara, joka valmistetaan jauhetusta sian-, naudan- ja/tai vasikanlihasta ja sianrasvasta, johon lisätään tuoreesta valkosipulista ja kuivasta valkoviinistä valmistettua lientä. Makkaramassaan lisätään mustapippuria, makeaa jauhettua paprikaa, murskattua tulista paprikaa tai tulista säilöttyä chiliä sekä keittosuolaa ja nitriittisuolaa. Se pursotetaan siansuoleen, muotoillaan pareiksi ja lämminsavustetaan.

Savustuksen jälkeen ”Samoborska češnjovka / Samoborska češnofka” (valmis tuote) on pinnastaan väriltään vaihtelevan vaalean- ja tummanpunaruskeaa. Leikkauspinnassa liha on väriltään vaaleanpunaista, ja siinä on näkyviä rasvanpaloja. Leikkauspinnassa makkaramassa on yhtenäistä, tiivistä ja kiinni kuoressa. Rakenne on savustuksen ja jäähdytyksen jälkeen pehmeämpi.

Kemialliset muuttujat:

Lihaproteiinin osuus valmiista tuotteesta on vähintään 16 prosenttia.

Valmiin tuotteen rasvapitoisuus on enintään 30 prosenttia.

Valmiin tuotteen paino on 250–300 grammaa jäähdytettyä makkaraparia kohti.

”Samoborska češnjovka / Samoborska češnofka” syödään keitettynä, haudutettuna tai grillattuna. Kun se on valmista syötäväksi, se on rakenteeltaan kimmoisaa ja sen purutuntuma on kiinteä ja mehukas. Se maistuu keitetyltä sianlihalta ja on hieman mausteista, ja siinä on mieto, pyöristynyt savun, valkosipulin ja viinin aromi.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Noin 55–60 prosenttia ”Samoborska češnjovka- / Samoborska češnofka” -makkaran valmistukseen käytettävistä raaka-aineista koostuu sian leikkuutähteistä. Niistä 20–25 prosenttia on näkyvää rasvaa ja 20–25 prosenttia luutonta sian lapaa, josta enintään 5 prosenttia on näkyvää rasvaa.

Raaka-aineista 10–15 prosenttia koostuu naudan- ja/tai vasikan niskalihasta, luuttomaksi leikatusta lavasta ja kinkusta ilman potkaa ja/tai naudan tai vasikan leikkuutähteistä, joista enintään 5 prosenttia on näkyvää rasvaa.

Sianrasvaa lisätään niin, että sitä on enintään 10 prosenttia raaka-aineesta. Se voi olla kiinteää rasvaa sian niskasta ja/tai selästä ja/tai puolikiinteää rasvaa sian kinkusta.

”Samoborska češnjovka- / Samoborska češnofka” -makkaraan lisätään myös 2–4 prosenttia lientä, joka valmistetaan tuoreesta valkosipulista ja kuivasta valkoviinistä (tuoretta, kuorittua ja murskattua valkosipulia keitettynä valkoviinissä ja vedessä niin, että valkosipulin, valkoviinin ja veden suhde on 1:1:1). Lopuksi lisättävät ainesosat ovat jauhettu mustapippuri (0,1–0,3 %), makea jauhettu paprika (0,25–0,5 %), murskattu tulinen paprika (0,1–0,2 %) tai tulinen säilötty chili (0,2–0,5 %), keittosuola (1 %) ja nitriittisuola (1 %). Sokerin käyttö on kielletty.

Samoborska češnjovka- / Samoborska češnofka -makkaramassa pursotetaan siansuoleen, jonka halkaisija on 32/34 mm.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Samoborska češnjovka- / Samoborska češnofka -makkaran tuotannon vaiheet – ainesosien ja massan valmistelu, massan pursotus siansuoleen, massan stabilointi ja esikypsytys, savustus ja jäähdytys – on tehtävä 4 kohdassa määritetyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Jos ”Samoborska češnjovka- / Samoborska češnofka” -makkaraa saatetaan vähittäismarkkinoille pakkaamattomana, kukin makkarapari on merkittävä.

Jos ”Samoborska češnjovka- / Samoborska češnofka” -makkara on tarkoitettu tahoille, joissa se valmistetaan loppukuluttajan kulutettavaksi, jokaista paria ei tarvitse merkitä erikseen. Merkintä on sen sijaan tehtävä ulommaiseen pakkaukseen, ja siinä on esitettävä ilmoitettavien tietojen lisäksi pakkauksen sisältämien parien määrä.

4. Maantieteellisen alueen tarkka rajaus

Samoborska češnjovka- / Samoborska češnofka -makkaraa tuotetaan Samoborin kaupungin hallinnollisten rajojen sisäpuolella ja seuraavilla naapurialueilla, jotka sijaitsevat Kroatian luoteisosassa Žumberakin vuoristoon kuuluvien Samoborin kukkuloiden itäisillä rinteillä ja alueella, jossa Gradna-joki virtaa Sava-joen alangolla: Beder, Bobovica, Braslovje, Bratelji, Bregana, Breganica, Budinjak, Bukovje Podvrško, Celine Samoborske, Cerje Samoborsko, Domaslovec, Drežnik Podokićki, Dubrava Samoborska, Falašćak, Farkaševec Samoborski, Galgovo, Gradna, Grdanjci, Hrastina Samoborska, Jarušje, Javorek, Kladje, Klake, Klokočevec Samoborski, Konšćica, Kotari, Kostanjevec Podvrški, Lug Samoborski, Mala Jazbina, Mala Rakovica, Mali Lipovec, Manja Vas, Medsave, Molvice, Noršić Selo, Novo Selo Žumberačko, Osredek Žumberački, Osunja, Otruševec, Pavučnjak, Petkov Breg, Podgrađe Podokićko, Podvrh, Poklek, Prekrižje Plešivičko, Rakov Potok, Rude, Samoborski Otok, Savršćak, Selce Žumberačko, Sječevac, Slani Dol, Slapnica, Slavagora, Smerovišće, Stojdraga, Sveti Martin pod Okićem, Šimraki, Šipački Breg, Tisovac Žumberački, Velika Jazbina, Velika Rakovica, Veliki Lipovec, Višnjevec Podvrški, Vratnik Samoborski, Vrbovec Samoborski ja Vrhovčak.

5. Yhteys maantieteelliseen alueeseen

”Samoborska češnjovka- / Samoborska češnofka” -makkaran ja maantieteellisen alueen välinen yhteys perustuu makkaran maineeseen, joka johtuu tuottajien taitotiedosta ainesosien valinnassa ja valmistelussa ja tuotantoprosessin eri vaiheissa (lihan leikkuutähteiden valinta, liemen valmistus tuoreesta valkosipulista ja viinistä, makkaroiden sitominen ja puun valmistelu savustusta varten). Tuotteen erityislaatuinen maku ja aromi on niiden ansiota.

Samoborin alueen suvuilla on vakiintunut lihatuotteiden ja makkaroiden, erityisesti ”Samoborska češnjovka- / Samoborska češnofka” -makkaran, valmistusperinne, koska kaikissa kotitalouksissa on ollut sikoja, ja niiden lihaa ja makkaroita on säilytetty ja varastoitu teurastuksen jälkeen. Aiemmin ”Samoborska češnjovka- / Samoborska češnofka” -makkaran tuotantoalueen alankojen asukkaat viljelivät viljaa ja rehukasveja tai pitivät viini- tai hedelmätarhoja kukkulanrinteillä, kun taas monilla karjatiloilla kasvatettiin nautoja, sikoja ja hevosia. Kyseessä on tunnettu viininviljely- ja -tuotantoalue, joten viini oli asukkaiden jokapäiväinen peruselintarvike ja sitä käytettiin makkaranvalmistukseen.

Ensimmäiset kirjalliset merkinnät češnjovkasta tai češnofkasta [valkosipulimakkara] ovat peräisin vuodelta 1915 (Samobor narodni život i običaji [Samoborin luonnollinen elämä ja tavat], Milan Lang, Zagreb, 1915, s. 105–107). Milan Lang kirjoittaa tämän tuotteen ja sen raaka-aineiden laadusta sekä sen valmistukseen tarvittavista taidoista ja kutsuu sitä ”mitä hienoimmaksi makkaraksi”. Hänen kirjoituksistaan käy ilmi, että ”Samoborska češnjovka- / Samoborska češnofka” -makkaran tuotanto alkoi kehittyä maatiloilla sianteurastusaikana. Makkarassa käytettiin vain paikallisia ainesosia, kuten sianlihaa, viiniä ja valkosipulia, ja valmistuksesta vastasivat pääasiassa naiset.

Myöhemmin ”Samoborska češnjovka- / Samoborska češnofka” -makkaraa alkoivat valmistaa lihamestarit. Samoborilainen kirjailija Zvonimir Tkalčić-Zvonček oli oppinut, joka eli kulkurina. Hänen runossaan kuvataan hänelle ruokaa antaneiden Samoborin lihamestareiden elämää. Hän kirjoitti runon karnevaaleihin vuonna 1934 ja mainitsi siinä myös češnofkan (Samoborska salamijada 20 godina [Samoborin salamifestivaalit – 20 vuotta], Robert Škiljan (toim.), Samobor, 2007, s. 16).

”Samoborska češnjovka- / Samoborska češnofka” -makkaran erikoislaatuisuus perustuu valmistukseen käytettävien laadukkaiden raaka-aineiden ja ainesosien huolelliseen valintaan ja valmisteluun.

”Samoborska češnjovka- / Samoborska češnofka” -makkaran mehukkuus kypsytyksen jälkeen johtuu valikoiduista sian leikkuutähteistä, joissa rasva on lihaskudoksen sisällä. Koska ”Samoborska češnjovka- / Samoborska češnofka” -makkaran laatu varmistetaan valitsemalla aina tietyt leikkuutähteet eri ruhonosista, kun lihamestari erottelee ruhoja leikatessaan toisistaan tietyt lihasryhmät eri ruhonosista (kinkku, lapa, niska ja selkä). Sen jälkeen teurastaja erottelee silmämääräisesti arvioiden ylimääräisen rasvan leikkuutähteistä. Leikkuutähteiden valmisteluun ja valintaan tarvitaan ruhon leikkaamiseen ja lihan kulinaarisiin ominaisuuksiin liittyvää taitoa ja tietoa, ja se on monen vuoden kokemuksen tulosta. Lyhyesti sanottuna ”Samoborska češnjovka / Samoborska češnofka” on tuote, jonka laatu ei perustu vähärasvaiseen lihaan, vaan laadukkaisiin leikkuutähteisiin.

Yksi ”Samoborska češnjovka- / Samoborska češnofka” -makkaran erityisominaisuus on makkaran sitominen, jossa lihamestarin taidoilla on suuri merkitys. Tässä menetelmässä makkarat sidotaan pienellä puutikulla käsin pareiksi. Näin saadaan aikaan oikea geometrinen muoto, jonka läpi savua pääsee tuotteen kaikille pinnoille yhtä paljon, minkä ansiosta ”Samoborska češnjovka- / Samoborska češnofka” -makkara on väriltään tasainen. Makkaran sitominen vaatii huomattavaa kokemusta.

Tuoreesta valkosipulista ja kuivasta valkoviinistä valmistettu liemi antaa ”Samoborska češnjovka- / Samoborska češnofka” -makkaralle sen luonteenomaisen miedon valkosipulin ja viinin maun. Teurastajamestarit tietävät, miltä tuoreen valkosipulin pitäisi tuoksua ja maistua. He tietävät, mitä valkosipulilajikkeita liemen valmistukseen pitää valita.

Säilötty tulinen chili tai murskattu tulinen paprika antavat ”Samoborska češnjovka- / Samoborska češnofka” -makkaralle sen miedon mausteisen maun.

Vakiointivaiheessa massan ainesosat ovat tiiviimmässä muodossa, minkä tuloksena on ”Samoborska češnjovka- / Samoborska češnofka” -makkaran pyöristynyt maku.

”Samoborska češnjovka- / Samoborska češnofka” -makkaran tyypillinen maku saadaan aikaan savustamalla. Savustuksessa käytettävä puu valmistellaan valitsemalla terveitä halkoja, joista poistetaan kuori. Puu sytytetään palamaan savustamosta erillään olevalla alueella. Sen jälkeen kun makkarat on esikypsytetty, ne ripustetaan savustamoon, niiden alle asetetaan kerros hiiliä, joiden alla on kerros sahajauhoa, ja ne savustetaan tuote-eritelmän vaatimusten mukaisesti. ”Samoborska češnjovka- / Samoborska češnofka” -makkaran väri muuttuu vaalean punaruskeasta tumman punaruskeaksi savustuksen keston ja lämpötilan mukaan.

Paras todiste ”Samoborska češnjovka- / Samoborska češnofka” -makkaran merkityksestä maantieteelliselle alueelle, jolla sitä valmistetaan, ja sen maineesta ovat Samoborska češnofka -festivaalit, joita Samoborin kaupunki on järjestänyt osana kevätjuhlaansa 10 viime vuoden ajan (juliste – 10. Samoborska češnofka -festivaalit). Festivaalien tavoitteena on esitellä ja edistää ”Samoborska češnjovka- / Samoborska češnofka” -makkaran perinteistä tuotantomenetelmää ja alkuperäistä reseptiä, mistä on todisteena useita artikkeleja (paikallinen sanomalehti Glasnik Samobora i Svete Nedelje, 2. huhtikuuta 2010 ja 10. toukokuuta 2019).

Samobor ja sitä ympäröivä alue ovat matkailukohde, jossa ateriapalveluilla on merkittävä rooli. ”Samoborska češnjovka- / Samoborska češnofka -makkara” on ollut pitkään olennainen osa alueen ravintoloiden, vuoristomajojen ja perhetilojen (Samoborska vinska cesta [Samoborin viinireitti] – esite, Samoborin viinireittiyhdistys, Samoborin kaupunki, 2017, s. 26 ja 33, ja Samoborska pivnica -ravintolan ruokalista) ja erilaisten perinteisten tapahtumien, kuten kuuluisien Samoborin karnevaalien ja Samoborin salamifestivaalien, gastronomista tarjontaa.

Meso-lehdessä vuonna 2009 julkaistussa artikkelissa, jonka otsikko on ”Samoborska salamijada” [Samoborin salamifestivaalit], kerrotaan Samoborin alueen valkosipulikastikkeen, salamin ja muiden kuivattujen lihatuotteiden valmistusperinteistä. ”Samoborska češnjovka- / Samoborska češnofka” -makkaran maine ja yhteys Samoborin alueeseen tulevat esiin seuraavista virkkeistä: Samobor on laajalti tunnettu herkkujen runsaudesta, mikä tekee siitä yhden rikkaimmista kulinaarisen tarjonnan paikoista. ”Muštarda”, ”bermet”, ”kremšnite”, riista, ”Samoborska češnjovka” … ovat oikeutetusti ”gastronomisten ikonien” maineessa. (Meso-lehti, Samobor Salami Festival, Vol. XI, No 1, 2009, s. 2 ja 3).

”Samoborska češnjovka / Samoborska češnofka” on perinteisissä ruokalajeissa yleisesti käytetty ainesosa. Dobar život -portaalissa on valkosipulimakkaraa sisältävän purjopadan resepti, jossa mainitaan, että ”Samoborska češnjovka / Samoborska češnofka” on erittäin arvostettu tuote (Dobar život -portaali, 2015, valkosipulimakkara-purjopata).

Samoborin kaupungin virallisen verkkosivuston Samoborin alueen gastronomiaa koskevassa osassa ”Samoborska češnjovka / Samoborska češnofka” esitellään yhtenä tunnistettavimmista gastronomisista erikoisuuksista toteamalla, että se on yksi alueemme kansainvälisen tason tuotteista, jonka ansiota Samoborin hyvä maine on ollut yli sadan vuoden ajan ja joka on tehnyt kaupungista entistä houkuttelevamman matkailu- ja gastronomiakohteen. Tässä lausunnossa tuodaan selvästi esiin tuotteen maine ja erottamaton yhteys Samoborin alueeseen (Samoborin kaupungin verkkosivusto, gastronomia, Samoborin salami ja valkosipulimakkara).

Tuote-eritelmän julkaisutiedot

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/SPECIFIKACIJA_Samoborska_%C4%8De%C5%A1njovka_.pdf

(1) EUVL L 343, 14.12.2012, s. 1.